C 146/40
EL
Επίσημη Εφημερίδα της Ευρωπαϊκής Ένωσης
27.4.2023
4.13.
Ο τομέας των λυμάτων διαθέτει μεγάλο δυναμικό να μετατραπεί σε μηχανισμό παραγωγής πόρων.
Υπάρχουν ήδη μονάδες επεξεργασίας λυμάτων στην ΕΕ που είναι θετικές από ενεργειακή άποψη χάρη στις τεχνολογίες εξοικονόμησης ενέργειας και στην παραγωγή ανανεώσιμης ενέργειας, π.χ. μέσω της αναερόβιας χώνευσης της ιλύος καθαρισμού λυμάτων και της επακόλουθης χρήσης του παραγόμενου βιοαερίου (15).
Ένα επιπλέον δυναμικό συνιστά η διττή χρήση των επιφανειών της δομής των μονάδων επεξεργασίας λυμάτων με την κάλυψή τους με φωτοβολταϊκές εγκαταστάσεις, κάτι το οποίο θα πρέπει να προωθηθεί. 4.14.
10 εκατομμύρια άνθρωποι στην ΕΕ εξακολουθούν να μην έχουν πρόσβαση στην αποχέτευση.
Ως εκ τούτου, είναι ευπρόσδεκτο το γεγονός ότι η πρόταση απαιτεί από τα κράτη μέλη να βελτιώσουν την πρόσβαση στην αποχέτευση, ιδίως για τις ευάλωτες και περιθωριοποιημένες ομάδες, συμπεριλαμβανομένης της δωρεάν παροχής δημόσιων αποχωρητηρίων έως το 2027.
Ωστόσο, η απαίτηση θα πρέπει να ενισχυθεί με την υποχρέωση των κρατών μελών να διασφαλίζουν, στα αρχικά στάδια του αστικού σχεδιασμού, την πρόσβαση όλων στην αποχέτευση και να εξετάζουν την οικονομική προσιτότητα και την κοινωνική πτυχή των υπηρεσιών ύδρευσης.
Αυτό περιλαμβάνει τον μακρύ κύκλο ζωής των μέσων συλλογής και επεξεργασίας λυμάτων και την εγγενή ανελαστικότητά τους όσον αφορά την προσαρμογή ή την αναβάθμιση. 4.15.
Προκειμένου να εξασφαλιστεί η οικονομική προσιτότητα των υπηρεσιών ύδρευσης, οι εξαιρέσεις από τα συστήματα διευρυμένης ευθύνης του παραγωγού πρέπει να είναι αυστηρά περιορισμένες.
Κατά προτίμηση, η εξαίρεση για τα προϊόντα που διατίθενται στην αγορά σε ποσότητες μικρότερες των δύο τόνων ετησίως θα πρέπει να διαγραφεί, καθώς ορισμένες ουσίες είναι ισχυρές ακόμη και σε χαμηλές ποσότητες, και θα πρέπει τουλάχιστον να διευκρινιστεί ότι οι δύο τόνοι αναφέρονται στην αγορά της ΕΕ και όχι σε εθνικό επίπεδο.
Θα πρέπει επίσης να διασφαλιστεί ότι η διευρυμένη ευθύνη του παραγωγού καλύπτει τους διαδικτυακούς εμπόρους λιανικής. 4.16.
Το κόστος της επεξεργασίας λυμάτων αντιπροσωπεύει σημαντικό μερίδιο των λογαριασμών ύδρευσης, όμως πολλοί χρήστες δεν γνωρίζουν τις υπηρεσίες που παρέχονται με την επεξεργασία λυμάτων, ούτε τον βαθμό στον οποίο η επεξεργασία λυμάτων εκτελείται ικανοποιητικά στην περιοχή τους.
Ως εκ τούτου, η νέα διάταξη σχετικά με την υποβολή πληροφοριών στο κοινό είναι ευπρόσδεκτη, καθώς θα εξασφαλίσει τη διάδοση επικαιροποιημένων πληροφοριών σχετικά με το ποσοστό των επεξεργασμένων (και ανεπεξέργαστων) λυμάτων στην εκάστοτε περιοχή, καθώς και σχετικά με το ρυπαντικό φορτίο που απορρίπτεται από σταθμούς επεξεργασίας αστικών λυμάτων και μεμονωμένα συστήματα, καθώς και μέσω υπερχειλίσεων αποχέτευσης και αστικών απορροών.
Βρυξέλλες, 22 Φεβρουαρίου 2023.
Η Πρόεδρος της Ευρωπαϊκής Οικονομικής και Κοινωνικής Επιτροπής Christa SCHWENG
(15)
Βλέπε για παράδειγμα Marselisborg WWTP — from wastewater plant to power plant (Μονάδα επεξεργασίας λυμάτων Marselisborg — από μονάδα επεξεργασίας λυμάτων σε μονάδα παραγωγής ηλεκτρικής ενέργειας).